S-106/2016

Mál þetta, sem var dómtekið 23. mars sl., er höfðað með ákæru lögreglustjórans á höfuðborgarsvæðinu, útgefinni 1. mars sl., gegn X, kt. 000000-0000, [...], Kópavogi, „fyrir eftirtalda þjófnaði:

1. Með því að hafa mánudaginn 3. nóvember 2014 stolið fæðubótarefnum að samtals söluverðmæti 29.982 kr. í verslun Bónus í Spönginni í Reykjavík. (007-2015-7148)

Í málinu gerir F-kk-nf Á-kk-nf, fyrir hönd Haga hf., kröfu um að ákærði greiði skaðabætur samtals að fjárhæð kr. 32.712 auk vaxta samkvæmt 1. mgr. 8. gr. laga nr. 38/2001, frá 3. nóvember og þar til mánuður er liðinn frá birtingu kröfunnar, en síðan dráttarvexti, sbr. 9. gr., sbr. 1. mgr. 6. gr. sömu laga frá þeim degi til greiðsludags.

2. Með því að hafa laugardaginn 8. nóvember 2014 stolið fæðubótarefnum að samtals söluverðmæti 26.979 kr. í verslun Bónus í Spönginni í Reykjavík. (007-2015-7145)

Í málinu gerir F-kk-nf Á-kk-nf, fyrir hönd Haga hf., kröfu um að ákærði greiði skaðabætur samtals að fjárhæð kr. 29.709 auk vaxta samkvæmt 1. mgr. 8. gr. laga nr. 38/2001, frá 8. nóvember og þar til mánuður er liðinn frá birtingu kröfunnar, en síðan dráttarvexti, sbr. 9. gr., sbr. 1. mgr. 6. gr. sömu laga frá þeim degi til greiðsludags.

3. Með því að hafa föstudaginn 16. janúar 2015 stolið rakspíra að söluverðmæti 9.259 kr. í verslun Lyfju í Smáralind í Kópavogi. (007-2015-2474)

4. Með því að hafa sunnudaginn 18. janúar 2015 stolið fæðubótarefnum að samtals söluverðmæti 23.960 kr. í verslun Nettó í Mjódd í Reykjavík. (007-2015-2781)“

Telst þetta varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.

Ákærði hefur fyrir dómi skýlaust játað brot sín og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjandi og verjandi ákærða, höfðu tjáð sig stuttlega um lagaatriði og ákvörðun viðurlaga.

Fram kom í máli ákærða að hann hafi einungis verið 15 ára þegar fyrstu tvö brotin voru framin og nýlega orðinn 16 ára þegar seinni tvö brotin voru framin. Langt væri um liðið frá því að brotin áttu sér stað og þá hefði ákærði leitað sér aðstoðar og hefði meðal annars sjálfviljugur farið á Stuðla.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem ákæra á hendur honum tekur til samkvæmt framansögðu og eru brotin réttilega heimfærð til refsiákvæðis í ákæru.

Ákærði er fæddur í [...]. Hann hefur engin brot á sakavottorði sínu. Við ákvörðun refsingar ber að horfa til þess að ákærða játaði brot sín greiðlega sem ber að virða honum til málsbóta. Ákærði var ungur að árum þegar brotin voru framin og er enn og verður horft til 4. tl. 1. mgr. 70. gr. og 2. tl. 1. mgr. 74. gr. almennra hegningarlaga í því sambandi honum til refsimildunar. Þá er nokkuð um liðið frá því að brotin voru framin án þess að ákærða verði þar um kennt. Samkvæmt framangreindu og með hliðsjón af 77. gr. almennra hegningarlaga nr. 19/1940, þykir rétt að fresta ákvörðun um refsingu skilorðsbundið, með vísan til a. liðar 1. mgr. 57. gr. almennra hegningarlaga, eins og nánar greinir í dómsorði.

Í málinu liggja fyrir tvær bótakröfur frá Högum hf., kt. 000000-0000, samtals að fjárhæð 62.421 króna. Ákærði hafnaði bótakröfunum. Í málinu liggja fyrir umboð frá Bónus hf. kt. 000000-0000 til ákæruvaldsins um að sækja þing að hálfu kröfuhafa. Verður ekki séð að fyrir liggi gilt umboð til ákæruvaldsins sem ákvað að láta málið ekki til sín taka. Með vísan til 2. mgr. 174. gr. sakamálalaga nr. 88/2008, eru bótakröfur málsins felldar niður.

Með vísan til 218. gr. laga nr. 88/2008 verður ákærði dæmdur til að greiða allan sakarkostnað, sem er þóknun skipaðs verjanda hans, S-kk-ef K-kk-ef K-kk-ef hrl., sem þykir hæfilega ákveðin 102.300 krónur að meðtöldum virðisaukaskatti.

Annan sakarkostnað leiddi ekki af málinu.

B-kk-nf H-kk-nf, héraðsdómari dæmir mál þetta.

D ó m s o r ð :

Ákvörðun um refsingu ákærða, X er frestað og skal hún falla niður að liðnum tveimur árum frá uppsögu dóms þessa haldi ákærði almennt skilorð 57. gr. almennra hegningarlaga nr. 19/1940.

Ákærði greiði þóknun skipaðs verjanda síns, S-kk-ef K-kk-ef K-kk-ef hæstaréttarlögmanns, 102.300 krónur.

B-kk-nf H-kk-nf